recursal/SuperWikiNEXT-32B huggingface dataset:
Astron
**Astron 1** bolo astronomické observatórium na obežnej dráhe, vypustené v ZSSR 23. marca 1983 raketou Proton na excentrickú dráhu s perigeom 1 950 km, apogeom 201 120 km, sklonom 51,1° a obežnou dobou 5 879,2 min. Astron 1 je adaptovaná sonda Venera, ktorá namiesto pristávacej časti nesie ultrafialový ďalekohľad Spika s hmotnosťou 400 kg, s priemerom tubusu 1 m, dĺžkou 5 m a s priemerom zrkadla 80 cm. Ďalšími prístrojmi sú dva ultrafialové spektrometre (vyvinuté v spolupráci Krymského astrofyzikálneho observatória a observatória v Biurakane s Laboratóriom kozmickej astronómie v Marseille) s rozlišovacou schopnosťou asi 200 spektrálnych čiar v ultrafialovej a rtg oblasti. V prvých mesiacoch zachytili prístroje niekoľko sto spektrogramov pulzarov, dvojhviezd, hviezdnych obrov, galaxií a kvazarov. V užšom výbere pozorovacích objektov družice bolo 50 hviezd a 15 galaxií.


|  |  |
| --- | --- |
|  | Astronomický portálKozmonautický portál |

*Tento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
**Astrodon** bol rod veľkého sauropóda, príbuzného rodu Brachiosaurus. Žil v období spodnej kriedy (asi pred 112 miliónmi rokov) na území východnej časti dnešných Spojených štátov amerických. Odhaduje sa, že na výšku mohol tento dinosaurus merať až 9 metrov a na dĺžku zhruba 18 metrov. Hmotnosť zrejme presiahla aj 20 ton. Jediný druh je **Astrodon johnstoni**.

Dejiny
------

XIII. doska z litografie *Cretaceous Reptiles of the United States*, znázorňujúca fosílne zuby Astrodona (vľavo dole)
Už v roku 1859 boli objavené dva zuby tohto dinosaura v súvrství Arundel neďaleko mesta Bladensburg v Marylande. V rovnakom roku ich pomenoval Christopher Johnston rodovým menom Astrodon. Až v roku 1865 však pridal paleontológ Joseph Leidy aj druhové meno, ktoré si zvolil na počesť svojho predchodcu - *A. Johnston*.

V roku 1888 objavil v rovnakom geologickom súvrství pozostatky sauropóda O. C. Marsh. Pomenoval ho Pleurocoelus, tento názov je však dnes zvyčajne považovaný za mladšie synonymum Astrodona. Astrodon je známy predovšetkým len z pozostatkov mláďat a nedospelých jedincov, takže dospelí jedinci mohli byť skutočne obrovskí. Marshove fosílie sú dnes pokladané za rôzne rastové štádiá Astrodona.

V populárnej kultúre
--------------------

V roku 1998 bol Astrodon vyhlásený za štátneho dinosaura Marylandu. Astrodon sa objavuje v románe Červený raptor od amerického paleontológa Roberta T. Bakkera a v ktorom sa stáva obeťou Utahraptora.

Referencie
----------

* *Tento článok je čiastočný alebo úplný preklad článkov Astrodon na českej Wikipédii a Astrodon na anglickej Wikipédii.*

1. ↑  Carpenter, Kenneth and Tidwell, Virginia (2005). "Reassessment of the Early Cretaceous Sauropod Astrodon johnsoni Leidy 1865 (Titanosauriformes)". In Carpenter, Kenneth and Tidswell, Virginia (ed.). Thunder Lizards: The Sauropodomorph Dinosaurs. Indiana University Press. pp. 38–77. ISBN 978-0-253-34542-4.
Budova STU na Mýtnej, hore je vidno kupolu observatória
**Astronomicko-geodetické observatórium** je observatórium v Bratislave, ktoré sa nachádza na budove Slovenskej technickej univerzity na Mýtnej ulici.

Založené bolo v roku 1956. Pôvodne bolo zamerané na oblasť určovania parametrov rotácie Zeme metódami optickej astrometrie a ich využitie pri definícii svetového času UT1 v rámci aktivít Medzinárodného úradu pre čas.

Po roku 1990 sa výskum orientuje na realizáciu geodetických priestorových referenčných systémov a štúdium kontinentálnej a regionálnej geokinematiky využitím globálnych navigačných družicových systémov (GNSS).

V súčasnosti je observatórium Lokálne analytické centrum permanentnej siete Európskeho referenčného rámca, spracovateľské centrum siete permanentných staníc GNSS v strednej Európe a venuje sa analýzam družicových meraní uskutočňovaných v rámci medzinárodných a domácich epochových projektov zameraných na priestorové geodetické siete.

Súradnice: 48°09′19″S 17°07′03″V﻿ / ﻿48,15531°S 17,11745°V﻿ / 48.15531; 17.11745

Zdroj
-----


|  |  |
| --- | --- |
|  | Astronomický portál |

* Informácie na stránke stuba.sk
Súradnice: 48°43′35″S 18°14′40″V﻿ / ﻿48,726289°S 18,244479°V﻿ / 48.726289; 18.244479
**Dolné Ozorovce** je mestská časť mesta Bánovce nad Bebravou v Nitrianskej pahorkatine, na ľavom brehu Svinice, v nadmorskej výške 210 m n. m. Od centra mesta je vzdialená cca 2 km severozápadne. Bola to pôvodne zemianska obec, ktorej obyvateľstvo sa zaoberalo poľnohospodárstvom a súkenníctvom. Stojí tu klasicistický kaštieľ z roku 1817.

O obci s názvom Ozorovce sa po prvýkrát zmienil uhorský kráľ Ondrej II. v roku 1234, ktorý udelil svojmu vojenskému veliteľovi Hodslavovi zem zvanú Ozor. Tento názov vyjadruje obrovskú veľkosť, ozrutnosť a od neho boli odvodené aj neskoršie názvy obce. Do prvej polovice 14. storočia je datovaný farský kostol, ktorý bol zasvätený Nanebovzatiu Panny Márie a stál na území dnešného cintorína. Práve od neho sa odvíja aj tradícia súčasných hodových osláv. Koncom 15. storočia sa Ozorovce rozdelili na Horné(Veľké) a Dolné(Malé) Ozorovce. Najstarší záznam názvu Dolné Ozorovce ako Inferior Ozor pochádza z roku 1496. Obec patrila zemianskym rodinám Ozorovských, Poberovcov, Švehlovcov. V roku 1598 mala 11 domov, 54 rodín a 206 obyvateľov, v roku 1828 mala 26 domov a 229 obyvateľov. Zaoberali sa poľnohospodárstvom. V roku 1960 bola obec pričlenená k Bánovciam nad Bebravou.
**Garrett John Hedlund** (\* 3. september 1984, Roseau, Minnesota, USA) je americký herec a bývalý mužský módny model. 

Hedlund sa narodil Robertovi Martinovi Hedlundovi a Kristíne Ane Yanishovej. Má dvoch súrodencov, Nathaniela a Amandu. Vyrastal na farme v malom mestečku, neskôr sa presťahoval do Arizony, kde žije so svojou matkou po tom, čo sa jeho rodičia rozviedli. Navštevoval Horizonskú strednú školu.

Jeho bývalá profesia ho dostala k filmu, Garrett bol modelom pre L.L. Beana a v Teen Magazíne, keď ho náhodou objavil agent. Po ukončení strednej školy sa začal venovať herectvu. Jeho prvá filmová rola bola v roku 2003, hral Franka v *The Original Donut Chronicles*. V roku 2004, hral Patroclusa, Achillesového bratranca, vo filme *Trója*. Hral aj vo filme *Friday Night Lights* z toho istého roku.

V roku 2005, sa Hedlund stal hviezdou v krimi filme Johna Singletona, *Štyria bratia*, ako jeden zo štyroch hlavných hrdinov. Tiež hral dôležitú vedľajšiu úlohu, Murtagha, vo filme *Eragon nakrúteného podľa rovnomennej knihy.*

V roku 2007 hral spolu s Lindsay Lohanovou vo filme *Rebelka proti svojej vôli*.

Autoritné údaje: * BnF: 15797273c
* GND: 1013827198
* ISNI: 0000 0003 6614 6718
* LCCN: no2005055007
* NK ČR: xx0165377
* VIAF: 230795549
* WorldCat: lccn-no2005055007
**Amésinas** (starogr. *Αμησινάς* – *Amésinas*) bol olympijský víťaz v zápasení v roku 460 pred Kr.

Amésinas z Barky zvíťazil na 80. olympijských hrách v roku 460 pred Kr. v zápasení. Zápasenie (*palé*) sa podobalo nášmu „*grécko-rímskemu"*; aby súťažiaci zvíťazil, musel súpera trikrát zvaliť na zem, takže sa jej dotkol kolenom, alebo ho prinútiť, aby sa vzdal. Súperi sa od prvého až do posledného kola určovali žrebom a zápasili vylučovacím systémom.

Meno olympionika Amésina je uvedené v zozname olympijských víťazov od starovekého historika Eusebia z Kaisareie, ktorý vo vyhotovovaní tohto zoznamu čerpal z písomnosti Iulia Africana, autora diel, zachovaných prevažne len vo fragmentoch. Eusebios uvádza historku, že Amésinas bol pastier, ktorý v príprave pred olympijskými hrami zápasil s býkom. Dokonca si býka priviedol aj do élidskej Pisy (pri Olympii), aby mu tam pomohol pri tréningu.

Referencie a bibliografia
-------------------------

1. 1 2  Mark Golden. *Sport in the ancient world from A to Z*. London : Taylor & Francis, 2003. ISBN 0-203-49732-5. S. 8.
2. 1 2 3  Eusebios, *Kronika* 2,193.
3. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 113.
4. ↑  Josef Šusta. *Dějepisectví*. Praha : Nákl. Historického klubu, 1933. S. 9.

Pozri aj
--------

* Zoznam olympijských víťazov staroveku
**Dale Allan Gardner** (\* 8. november 1948, Fairmont, Minnesota, USA – † 19. február 2014, Colorado Springs, Colorado) bol americký kozmonaut z letov raketoplánmi.

Životopis
---------

### Mladosť a výcvik

Po základnej a strednej škole vyštudoval univerzitu v Illinois a získal tam v roku 1970 titul inžiniera fyziky. Vstúpil do armády a stal sa námorným leteckým dôstojníkom testovacej eskadry v Point Mugu v Kalifornii. V čase prijatia do tímu kozmonautov NASA bol slobodný a bezdetný. 

### Lety do vesmíru

Po prvýkrát letel raketoplánom koncom leta roku 1983, keď mal 35 rokov. Šesťdenného letu STS-8 sa zúčastnila táto päťčlenná posádka: veliteľ Richard Truly, ďalej Daniel Brandenstein, Guion Bluford, Dale Gardner a William Thornton. Na naliehanie armády štart z Kennedyho vesmírneho strediska na myse Canaveral aj pristátie na základni Edwards Air Force Base boli v noci kvôli plánovaným vojenským cieľom. V noci tiež vypustili indickú telekomunikačnú družicu *Instat 1B*.

O rok neskôr, v roku 1984 letel na raketopláne Discovery. Jej veliteľom bol Frederick Hauck a miesto v pilotnom kresle zaujal nováčik David Walker. Ako letoví špecialisti leteli Joseph Allen a Dale Gardner. Ovládanie „kanadskej ruky" mala na starosti Anna Fisherová. Hneď potom, čo sa dostali na obežnú dráhu, vypustili kanadskú družicu *Anik D2* a na druhý deň vojenskú družicu *Leasat 1*. Potom sa im podarilo odchytiť z obežných dráh družice *Westar 6* a *Palapa B2* a vrátiť sa s nimi na Zem, po 7 letových dňoch na Kennedyho vesmírne stredisko. Vďaka splneným úlohám bola misia pre NASA zárobkovým podnikom. Počas svojich 2 letov strávil vo vesmíre 14 dní. Je zapísaný ako 126 kozmonaut Zeme.

* STS-8 Challenger (30. august 1983 – 5. september 1983)
* STS-51-A Discovery (8. november 1984 – 16. november 1984)

### Po letoch

V roku 1993 pracoval vo firme TRW, Inc. v Colorado Springs.

Referencie
----------

1. ↑   *Dale Gardner, jetpack-flying astronaut who salvaged satellites, dies at 65* [online]. 2014-02-21, [cit. 2014-02-21]. Dostupné online. (anglicky)

Externé odkazy
--------------

* 
* 
* Gardner, D.A. v Malej encyklopédii kozmonautiky
* Dale Gardner encyklopédii SPACE-40

Zdroj
-----

* Milan Codr. *Sto hvězdných kapitánů*. [s.l.] : Práce, 1982.
i-Cybie
**i-Cybie** je animálny robot v tvare robotického psa.

iCybie je výsledkom výskumu spoločnosti Tiger Electronics, tá však skrachovala a v súčasnosti robotického psíka vyrába a dodáva spoločnosť Silverlit toys. iCybie, ktorý bol na trh daný v auguste 2001 má podobné vlastnosti ako AIBO robotický psík spoločnosti SONY, je však podstatne lacnejší. Jeho cena v USA je 199 USD, teda v prepočte zhruba 8000 Sk. iCybie je plne autonómny, poslúcha na svoje meno a dokáže sa pohybovať za zvukom, ako je volanie jeho mena, ľudský hlas, tlieskanie apod. Na jedno tliesknutie sa dokáže zorientovať a zistiť odkiaľ prišiel zvuk a pohybuje sa smerom k nemu. Ak zatlieskate dvakrát po sebe, robot si sadne. Celkovo existuje až 16 rôznych kombinácií tliesknutí a k nim priradených funkcií. 

Inou možnosťou ako riadiť iCybieho je používať slovné príkazy. Napríklad vyslovením slova SIT (sadni) si robot sadne. Celkovo je k dispozícii 8 rôznych slovných príkazov. K riadeniu robota je ďalej možné použiť diaľkové ovládanie, ktoré je priložené k dodávke psíka. 

Dokáže prejavovať štyri emócie a to šťastie, smútok, hyperaktivitu a únavu. Po kúpe je robot šteňaťom, postupne dospieva až na vyspelého jedinca. 
Keď sa užívateľ prestane iCybiemu venovať, ďalších 10 až 30 minút potom vykonáva autonómne svoju činnosť a následne upadne do letargie. Podobne ako AIBO, dokáže ísť autonómne k nabíjačke a dobiť svoje batérie, keď je to potrebné. Možno ho dostať v mnohých farbách, podľa priania zákazníka. 

O tom, že konštrukcia takéhoto robota nie je jednoduchou záležitosťou svedčí aj to, že iCybie je zložený z 1400 súčiastok a drôty, ktoré obsahuje, majú dokopy dĺžku až 27 metrov. Celkovo je v robotovi zamontovaných 16 motorčekov. 
Prvé nabitie batérií trvá až 10 hodín, každé ďalšie nabíjanie trvá 4 – 6 hodín. Na jedno nabitie pritom dokáže iCybie pracovať 1,5 až 2,5 hodiny. Robot sa z času na čas podrobuje vnútornej kontrole, aby sa uistil, že je všetko v poriadku. Počas tejto kontroly sa nevenuje interakcii so svojim okolím a namiesto toho robí mechanické pohyby, hýbe prednými a zadnými nohami, otáča hlavou apod. Táto kontrola stavu sa deje po vybalení robota z krabice, teda keď je spustený po prvý raz, po dobíjaní batérií a po vložení nových batérií. Pri jeho pohybe počuť mechanické zvuky, aké si možno predstaviť pri pohybe akéhokoľvek mechanického zariadenia.

Zmysly tvorí až 70 senzorov, ktoré mu dovoľujú získavať informácie z prostredia. Možno ich rozdeliť na niekoľko typov:

* Senzory zamerané na zisťovanie prekážok v pohybe robota
* Senzory určené na vnímanie dotyku, určené na to, aby ste mohli psíka pohladiť
* Infračervený senzor na komunikáciu s inými iCybie psíkmi, takže sa môžu spolu hrať
* Detektor pohybu – umožňuje používať iCybieho aj ako strážneho psa.
* Zvukové senzory zorientujú robota vzhľadom na zdroj zvuku a umožnia analyzovať zvukové signály
* Senzory rovnováhy a orientácie pomáhajú iCybiemu zorientovať sa v priestore a určiť svoju polohu.

Táto hračka nie je pre malé deti, odporúčaný vek je minimálne 14 rokov a viac.
Počítač s grafikou MDA
**MDA** (*IBM Monochrome Display Adapter*) je prvý variant grafickej karty pre počítače IBM PC. Nepodporovala grafické režimy, podporovala iba textový režim 80 stĺpcov a 25 riadkov v monochromatickom zobrazení. Štandardná IBM MDA karta bola vybavená 4 kilo bytmi video pamäte. Táto karta bola určená pre 16-bitovú zbernicu ISA resp. PC-BUS.

Pri zobrazovaní znakov v textovom režime 80x25 znakov bol každý znak definovaný v maske 9x14 pixlov, čo znamená, že rozlíšenie obrazovky bolo rovno 720x350 pixlov. Snímková frekvencia bola 50 Hz, riadková frekvencia 18,432 kHz.

| * z
* d
* u
Štandardy počítačových zobrazovacích zariadení |
| --- |
| Video Graphics Array | 
* QQVGA
* HQVGA
* QVGA
* WQVGA
* HVGA
* VGA
* WVGA
* FWVGA
* SVGA
* DVGA
* WSVGA

 |
| Extended Graphics Array | 
* XGA
* WXGA
* XGA+
* WXGA+
* SXGA
* SXGA+
* WSXGA
* UXGA
* WUXGA

 |
| Quad Extended Graphics Array | 
* QWXGA
* QXGA
* WQXGA
* QSXGA
* WQSXGA
* QUXGA
* WQUXGA

 |
| Hyper Extended Graphics Array | 
* HXGA
* WHXGA
* HSXGA
* WHSXGA
* HUXGA
* WHUXGA

 |
| High-Definition | 
* nHD
* qHD
* HD
* FHD
* QHD
* WQXGA
* UHD
* FUHD

 |
| Grafické adaptéry | 
* EGA
* CGA
* HGC
* MCGA
* MDA
* PGC

 |
**Tlépolemos** (starogr. *Σίπυλος* – *Tlépolemos*, lat. *Tlepolemus*) je v gréckej mytológii syn hrdinu Hérakla a Astyochy (alebo podľa inej verzie Astydameie)

Tlépolemos, panovník Efyry, bol jeden z pytačov krásnej Heleny, ktorá sa nakoniec vydala za spartského kráľa Menelaa. Keď nešťastnou náhodou zabil Likymnia, syna mykénskeho kráľa Élektryóna, musel z obavy o svoj život aj so svojou manželkou Polyxou utiecť na ostrov Rodos, kde sa usadil. Obyvatelia Rodu Tlépolema ako syna slávneho Hérakla radi prijali a onedlho sa stal kráľom ostrova. Rodos potom rozdelil do troch územných častí a založil na ňom mestá Lindos, Ialysos a Kameiros.

Po únose Heleny trójskym princom Paridom, prijal výzvu Menelaovho brata Agamemnóna a na čele vojska na deviatich lodiach odišiel bojovať proti Tróji. V trójskej vojne potom zomrel rukou Diovho syna Sarpédóna

Referencie a bibliografia
-------------------------

1. ↑  Hyginus, *Fabulae* 162.
2. ↑  Pindaros, *Olympica*, 7,20-25.
3. 1 2 3  Homér, *Iliada*, 2,653-671.
4. ↑  Hyginus, *Fabulae* 81.
5. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 335-336.
6. ↑  Pausanias, *Periégésis tés Hellados*, 3,19,10.
7. ↑  Apollodoros, *Bibliotheca*, 2,8,2.
8. ↑  Diodoros, *Bibliotheca historia*, 4,58,7.
9. ↑  Diodoros, *Bibliotheca historia*, 4,58,8.
10. ↑  Hyginus, *Fabulae* 97.
11. ↑  Homér, *Iliada*, 5,647-655.
**Astronomická ročenka** je ročenka, ktorá obsahuje súhrn najdôležitejších údajov o polohe Slnka, Mesiaca, planét, hviezd, ako aj o zatmeniach Slnka a Mesiaca, o zákrytoch hviezd, o konfiguráciách planét a iných úkazoch v danom roku a tabuľky na určovanie času a polôh. Výpočet polôh, efemeríd nebeských telies sa obyčajne udáva pre Slnko a planéty na každý deň, pre Mesiac na každú hodinu, pre hviezdy v intervale niekoľkých dní. Údaje v astronomických ročenkách sa počítajú v astronomických výpočtových strediskách pomocou počítačov.

Prvé tabuľky pohybu a polôh Slnka a Mesiaca zostavil Hipparchos v 2. storočí pred Kr. až na 600 rokov dopredu. V Ptolemaiovom *Almageste* z 2. storočia boli zachytené už presné predpovede zatmení Slnka a Mesiaca. Na základe dlhodobých pozorovaní boli v 11. storočí zostavené tabuľky polôh nebeských telies nazvané *Toledské tabuľky* (lat. Tabulae Toletanae). V 13. storočí, za vlády kastílskeho kráľa Alfonza X. Učeného, vznikli prepracovanejšie a presnejšie *Alfonzínske tabuľky* (lat. Tabulae Alphonsinae) založené na geocentrickom usporiadaní nebeských telies. V roku 1551 vyšli ďalšie tabuľky polôh nebeských telies, Reinholdove *Pruské tabuľky* (lat. Tabulae Prutenicae), založené už na heliocentrickom usporiadaní telies. Medzi najpresnejšie z historických tabuliek efemeríd patria *Regiomontanove tabuľky* z druhej polovice 15. storočia, ktoré používali moreplavci, napríklad aj Krištof Kolumbus a *Rudolfínske tabuľky* (lat. Tabulae Rudolphinae), ktoré zostavil Johannes Kepler v roku 1627.

Medzi najpoužívanejšie medzinárodné astronomické ročenky patria:

* Connaissance des Temps
* Nautical Almanac and Astronomical Ephemeris
* Berliner Astronomisches Jahrbuch
* American Ephemeris and Nautical Almanac
* Almanaco Nautico
* Astronomičeskij Ježegodnik

Pre širší okruh záujemcov sa na základe efemeríd zo svetových astronomických ročeniek vypracúvajú ďalšie astronomické ročenky, zohľadňujúce zemepisnú polohu jednotlivých krajín. U nás každoročne vychádza tradičná *Astronomická ročenka*, v Česku *Hvězdářská ročenka*.

Pozri aj
--------


|  |  |
| --- | --- |
|  | Astronomický portál |

* Celestia
* Stellarium

*Tento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
Observatórium Lomnický štít
**Astronomické observatórium** alebo **hvezdáreň** je vedeckovýskumný ústav zameraný na systematické astronomické pozorovania. Je to druh observatória.

Astronomické observatóriá sa nachádzajú obyčajne ďaleko od umelých osvetlení miest, v klimaticky optimálnych, často vo vysokohorských oblastiach. Často sú vysunutými pracoviskami astronomických výskumných ústavov. 

Sú vybavené optickými alebo rádiovými ďalekohľadmi, zariadeniami na získavanie a spracúvanie pozorovaní, presnými hodinami, počítačmi a inými prístrojmi. Optické ďalekohľady sa väčšinou nachádzajú v okrúhlych miestnostiach s otočnými kupolami a odsuvnou štrbinou, aby sa dala pozorovať ľubovolná časť oblohy. 

Podľa špecializácie sa rozlišuje o.i.:

* slnečné observatórium
* koronálna stanica
* meteorické observatórium
* observatórium na výskum premenných hviezd
* rádioastronomické observatórium

Astronomické observatóriá na Slovensku
--------------------------------------

* Astronomické observatórium Modra
* Observatórium Lomnický štít
* Observatórium Skalnaté pleso
* Observatórium Stará Lesná

Pozri aj
--------

* Zoznam hvezdární a planetárií na Slovensku
* Greenwichské kráľovské observatórium

Zdroj
-----


|  |  |
| --- | --- |
| Portal | Astronomický portál |

* observatórium. In: *Encyklopédia astronómie*. Osveta, 1987.
**IBM Multi-Color Graphics Array** (**MCGA**) je variant grafickej karty kompatibilnej s VGA vyvinutá spoločnosťou IBM pre PC / AT. Hlavný rozdiel oproti VGA je použitie len 64kB video pamäte čo obmedzuje možné maximálne grafické rozlíšenie na 640x480 s farebnou hĺbkou 1bit.

Režimy zobrazenia podporované MCGA boli všetky CGA módy plus 640 x 480 čiernobiele, 60 Hz obnovovacej frekvencie, a 320 × 200, 256 farieb (z palety 262144) pri 70 Hz obnovovacej frekvencii. Táto grafická karta používa 15-pin D-shell konektor.

| * z
* d
* u
Štandardy počítačových zobrazovacích zariadení |
| --- |
| Video Graphics Array | 
* QQVGA
* HQVGA
* QVGA
* WQVGA
* HVGA
* VGA
* WVGA
* FWVGA
* SVGA
* DVGA
* WSVGA

 |
| Extended Graphics Array | 
* XGA
* WXGA
* XGA+
* WXGA+
* SXGA
* SXGA+
* WSXGA
* UXGA
* WUXGA

 |
| Quad Extended Graphics Array | 
* QWXGA
* QXGA
* WQXGA
* QSXGA
* WQSXGA
* QUXGA
* WQUXGA

 |
| Hyper Extended Graphics Array | 
* HXGA
* WHXGA
* HSXGA
* WHSXGA
* HUXGA
* WHUXGA

 |
| High-Definition | 
* nHD
* qHD
* HD
* FHD
* QHD
* WQXGA
* UHD
* FUHD

 |
| Grafické adaptéry | 
* EGA
* CGA
* HGC
* MCGA
* MDA
* PGC

 |
**Gábor Vona** (\* 20. august 1978, Gyöngyös) je maďarský nacionalistický politik, predseda extrémne pravicovej strany Jobbik a poslanec maďarského parlamentu.

Biografia
---------

**Gábor Vona** sa narodil pod menom **Gábor Zázrivecz** 20. augusta 1978 v Gyöngyösi v župe Heves. Študoval na Eötvös Loránd Tudományegyetem v Budapešti, najprv históriu a potom tri roky psychológiu. Krátku dobu pracoval ako učiteľ. V súčasnosti žije so svojou manželkou a dieťaťom v Budapešťianskej štvrti Óbuda.

Politická kariéra
-----------------

V roku 2006 sa stal predsedom strany Jobbik a spoluzakladateľom Maďarskej gardy. Poslancom maďarského parlamentu sa stal po voľbách v roku 2010.

Politické zásady
----------------

Otvorene sa hlási k silnému  nacionalizmu. Je presvedčený, že je potrebné priznať autonómiu Maďarom, ktorí kvôli Trianonskej zmluve žijú za hranicami dnešného Maďarska. Jeho názory náležia do okruhu ultranacionalizmu založenému na požiadavke revízie Trianonskej zmluvy v prospech Maďarska a na zrušení platnosti Benešových dekrétov. Hlása návrat k veľkému Uhorsku spred roku 1918.

Pozri aj
--------

* Jobbik Magyarországért Mozgalom

Iné projekty
------------

Commons
* Spolupracuj na Commons Commons ponúka multimediálne súbory na tému **Gábor Vona**

Zdroj
-----

*Tento článok je čiastočný alebo úplný preklad článku Vona Gábor na maďarskej Wikipédii.*

Autoritné údaje: * GND: 1196789096
* ISNI: 0000 0004 5607 3241
* LCCN: nb2019006401
* PIM: PIM1947815
* VIAF: 307144783023445602284
* WorldCat: lccn-nb2019006401
O iných významoch výrazu *Finlandia* pozri *Finlandia (rozlišovacia stránka)*.
**Finlandia, Op. 26** je symfonická báseň Jeana Sibeliusa.

Symfonická báseň Finlandia je azda najpopulárnejším Sibeliovým dielom. Sibelius skladbu zostavil z hudby, ktorú pôvodne komponoval ako sprievod k vlasteneckým proklamáciam proti cárskemu Rusku. Vytvorená symfonická báseň sa tak stala umeleckým vyjadrením celej krajiny a je ňou dodnes. K pomalej časti skladby boli neskôr napísané slová a vznikla tak akási neoficiálna fínska hymna. Hoci boli návrhy nahradiť Finlandiou oficiálnu fínsku hymnu Maame, zatiaľ sa tak nestalo. 

Skladbu tvorí jeden celok, v ktorej sa ale ľahko dajú odlíšiť štyri odlišné témy. Celú skladbu otvárajú hrozivo znejúce pozauny. I v ďalších tónoch je tu zobrazená búrlivá, revolučná atmosféra. Ďalšia melodická téma je rýchlejšia a optimistickejšia, ako by povzbudzovala národ do boja. Po nej sa ozýva krásna hymnická melódia, ktorá je oslavou fínskeho ľudu a krajiny. V ďalšej časti sa opäť zrýchli rytmus a skladba graduje až do veľkolepého zakončenia. Typická dĺžka skladby je približne 9 minút.

Vďaka svojím kvalitám sa Finlandia neuvádza len v krajine svojho vzniku, ale na celom svete, v programe koncertu zvyčajne ako predohra.


|  |  |
| --- | --- |
|  | Fínsky portálHudobný portál |
**Gabrielle Carterisová** (angl. Gabrielle Anne Carteris; \* 2. január 1961, Scottsdale, Arizona, USA) je americká herečka a bývalá prezidentka SAG-AFTRA v období 2016 až 2021.

Detstvo a mladosť
-----------------

Carterisová sa narodili do rodiny realitnej maklérky a majiteľa reštaurácie. Jej otec je gréckeho pôvodu a jej matka je židovka. V jej šiestich mesiacov sa rodičia rozišli a žila s matkou v San Franciscu. V detstve sa začala zaujímať o umenie a balet.

Kariéra
-------

Po absolvovaní Sarah Lawrence Collage, sa objavila vo viacerých televíznych seriáloch. V roku 1990 bola obsadená do role Andrey Zuckermanovej, v televíznom seriály *Beverly Hills 90210*. Bola najstaršou herečkou v obsadení, nakoľko mala v dobe natáčania dvadsaťdeväť rokov. V roku 1995 sa objavila po boku Brucea Greenwooda vo filme *Danielle Steelová: Cena za šťastie*. O rok neskôr sa objavila vo vlastnej televíznej show, s názvom *Gabrielle*, ktorá trvala jednu sezónu. 

Aktívne sa venuje herectvu, najmä v televíznych seriáloch a dabingu. V rokoch 2015 až 2016 sa objavila v televíznom seriály *Code Black*, po boku Marcie Gay Harden a Bonnie Somerville. Tiež sa objavila aj v pokračovaní *Beverly Hills 90210* z roku 2019, kde si zahrala aj s pôvodným obsadením. 

V rokoch 2016 až 2021 sa stala výkonnou viceprezidentkou SAG-AFTRA. V roku 2020 odmietla opätovne kandidovať a podporila Fran Drascher, ktorá je jej aktuálnou nástupníčkou.

Súkromný život
--------------

Počas natáčania *Beverly Hills 90210*, začala Carterisová chodiť s Charlesom Isaacsom, obchodníkom s cennými papiermi. Po dvoch rokoch chodenia, sa v roku 1992 zosobášili. Majú spolu dve dcéry, narodené v rokoch 1994 a 1999.

Zdroj
-----

*Tento článok je čiastočný alebo úplný preklad článku Gabrielle Carteris na anglickej Wikipédii.*

Autoritné údaje: * BnF: 15033602j
* ISNI: 0000 0000 0541 6292
* LCCN: no99082388
* VIAF: 44583980
* WorldCat: lccn-no99082388
Súradnice: 13°27′00″J 172°20′01″Z﻿ / ﻿13,45008610°J 172,33349440°Z﻿ / -13.45008610; -172.33349440

**Gaga’emauga** je okres v Samoe. Jeho najväčšia časť sa nachádza na ostrove Savai’i, ale má aj dve malé enkláve na ostrove Upolu. Jeho administratívnym centrom je dedina Saleaula, ktorá sa nachádza na severe okresu. V roku 2006 tu v okrese žilo 7 487 obyvateľov.

George Pratt (1817-1894), misionár z Londýnskej misionárskej spoločnosti, napísal prvú gramatiku a slovník Samojského jazyka s anglickým a samojským slovníkom. Bola vytlačená v roku 1862 spoločnosťou *Samoa Mission Press*.

Sopečné výbuchy na začiatku 20. storočia
----------------------------------------

Erupcia sopky Matavanu v roku 1905.
Pri výbuchoch sopky Matavanu v rokoch 1905 - 1911 sa evakuovalo pár dedín v okolí 11 kilometrov od sopky. Láva zničila celé dediny a dodnes je vidieť na týchto územiach lávové polia. Evakuovaní ľudia z postihnutej oblasti boli presunutí na ostrov Upolu, kde založili dediny Le'auva'a a Salamumu. Na základe spomienok si ľudia vyžiadali, napriek pozícií dedín, patriť do okresu Gaga’emauga. V nedávnych rokoch sa niektoré rodiny presťahovali späť do okresu na ostrov Savai’i, kde si postavili svoje domy na lávových poliach, kde ale stále nie je vegetácia dostatočná.

Vládna správa
-------------

Cez druhú svetovú vojnu bola dedina Fagamalo z tohto okresu vládne administratívne centrum celého ostrova Savai’i. Nachádzalo sa tu najdôležitejšie prístavisko a svoj domov tu mal komisár ostrova Savai’i, ktorý bojoval cez vojnu proti Japonsku.

V dnešnej dobe bolo toto administratívne centrum ostrova presunuté do dediny Tuasivi v okrese Fa’asaleleaga, a to lebo sa tu nachádza nemocnica, policajná stanica a súd.

  

Okres sa delí na tri volebné obvody:

* *Gagaemauga I*
* *Gagaemauga II*
* *Gagaemauga III*


|  |  |
| --- | --- |
| Portal | Samojský portál |

| * z
* d
* u
Samoa       Okresy v Samoe (11) a ich administratívne centrá.       Samoa |
| --- |
| **Samoa (Apia)** |
| Ostrov Upolu | 
* Tuamasaga (*Afega*)
* A’ana (*Leulumoega*)
* Aiga-i-le-Tai (*Mulifanua*)
* Atua (*Lufilufi*)
* Va’a-o-Fonoti (*Samamea*)

 |
| Ostrov Savai’i | 
* Fa’asaleleaga (*Safotulafai*)
* Gaga’emauga (*Saleaula*)
* Gaga’ifomauga (*Aopo*)
* Vaisigano (*Asau*)
* Satupa’itea (*Gautavai*)
* Palauli (*Vailoa*)

 |
**Edwin Bissell Holt** (\* 21. august 1873 – † 25. január 1946) bol americký filozof, predstaviteľ neorealizmu, profesor Princetonskej univerzity (1926-1936). Nadväzoval na učenie E. Macha, W. Jamesa a J. B. Watsona.

Podľa Holta je chybou materializmu a idealizmu snaha obmedziť bytie jednou zo substancií; chybou dualizmu je zasa nemožnosť vysvetliť, akým spôsobom môže vedomie reprodukovať materiálny svet, stojaci proti nemu. Holt v protiklade k týmto smerom zastáva stanovisko neutrálneho monizmu, podľa ktorého bytie nemá ani materiálnu, ani ideálnu povahu, ale je to súbor neutrálnych elementov, ktoré v závislosti od situácie, t. j. tej súvislosti, do ktorej vstupujú, nadobúdajú buď fyzikálny alebo psychický význam.

Vstupujúc do vedomia, stávajú sa tieto neutrálne elementy myšlienkami. Možnosť adekvátneho poznania je zabezpečená zhodou ontologickej povahy psychických i fyzikálnych elementov.

Externé odkazy
--------------

* FILIT – zdroj, z ktorého pôvodne čerpal tento článok.

Autoritné údaje: * BnF: 12511740x
* GND: 1019310154
* ISNI: 0000 0001 1029 5015
* LCCN: n86839289
* VIAF: 73959440
* WorldCat: lccn-n86839289
**Ara zelenokrídla** alebo **ara zelená** (*Ara chloropterus*) je veľký, pestro sfarbený papagáj a jeden z najväčších a najrozšírenejších ár patriaci do rodu Ara.

Popis
-----

Nápadný, až 100 cm veľký vták s rozpätím krídel okolo 125 cm a hmotnosťou nad 1 kg. Rovnako ako ostatné ary má nápadne sfarbené štíhle telo, nápadne dlhý chvost a silný zobák. Má červené brucho, lopatky a hlavu s bielou kožou na tvári, okolie nad chvostom svetlo modré, chrbát a krídla s temne zeleným sfarbením. Samec aj samica sú sfarbení rovnako, mladé vtáky sa podobajú dospelým, ale majú kratší chvost. Vo voľnej prírode býva veľmi často zamieňaný s podobnou arou arakangou (*Ara macao*), v jej spoločnosti sa bežne zdržuje.

Rozšírenie
----------

Vyskytuje sa vo veľkom množstve v tropických lesoch na v severnej a strednej časti Južnej Ameriky. Celá juhoamerická populácia nebola zatiaľ vyčíslená, ale odhaduje sa že žije na ploche väčšej ako 8 100 000 km2. V súčasnej dobe pre aru zelenokrídlu predstavuje najväčšiu hrozbu ničenie jeho prirodzeného biotopu, zabíjanie dospelých vtákov pre mäso a perie a vyberanie mláďat z hniezd pre domáci chov.

Pre svoje výrazné sfarbené perie býva tento vták súčasťou súkromných chovov, a to napriek skutočnosti, že jeho odchov je relatívne náročný, z dôvodu jeho častého a prenikavého kriku. Na Slovensku je chovaný v Zoo Bojnice, kde v roku 1972 zaznamenali prvé rozmnoženie v podmienkach československých zoo. Odchov sa však nepodaril.Neskôr tu pár zostavený začiatkom 90ych rokov minulého storočia odchoval viac než 20 mláďat.

Ekológia
--------

Žije v pároch alebo v kŕdľoch, často sa mieša s kŕdľami ostatných druhov ár. Dospelé vtáky sa medzi sebou dorozumievajú hlučnými škrekmi, vďaka ktorým môžeme ich prítomnosť spozorovať aj na dlhšiu vzdialenosť. Je veľmi dobrým letcom, ale väčšinou nepodniká žiadne dlhé výpravy.

Živí sa semenami, plodmi, kvetmi a orechmi, ich tvrdú škrupinku dokáže ľahko zdolať vďaka veľmi silnému zobáku, ktorý dokáže pri pevnom stisku rozlomiť na polovicu aj násadu od metlu. Z dôvodu potravinovej konkurencie sa živí aj nezrelými plodmi a rastlinami, ktoré sa chemicky postrekujú proti okusovaniu. Pred otravou sa potom bráni jedením zeminy, ktorá v jeho žalúdku pôsobí ako protijed.

Ročne kladie väčšinou 3 vajíčka, na ktorých sedí 23–27 dní. Mláďatá, o ktorá sa starajú obaja rodičia, opúšťajú hniezdo asi po 12 týždňoch. Pohlavnú dospelosť ara zelenokrídla dosahuje v 8. roku života a pri dobrých podmienkach v zajatí sa môže dožiť až 70–80 rokov .

Referencie
----------

1. ↑   *The IUCN Red List of Threatened Species* [online]. IUCN Red List. Dostupné online. (po anglicky)
2. ↑   *Ara zelenokřídlý* [online]. chovzvirat.cz. Dostupné online. (cz)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Ara zelenokrídla**
* Spolupracuj na Wikidruhoch Wikidruhy ponúkajú informácie na tému **Ara zelenokrídla**

Zdroj
-----

*Tento článok je čiastočný alebo úplný preklad článku Ara zelenokřídlý na českej Wikipédii.*

Externí odkazy
--------------

* Ara v ZOO Bojnice
* Ara v ZOO Liberec
* World Parrot Trust, Parrot Encyclopedia
Pieskové duny púšte Ar-Rub’ al-Chálí
**Ar-Rub’ al-Chálí** alebo menej presne **Rub al-Chálí** (arabským písmom *الربع الخالي* - *ar-rub’ al-chálí* - doslova: *prázdna štvrtina*) je najväčšia súvislá piesočná púšť (erg) na svete. Leží na juhu Arabského polostrova. Nachádza sa na území arabských štátov Saudská Arábia, Spojené arabské emiráty, Omán a Jemen. Púšť pokrýva plochu až 650 000 km².

Poloha a povrch
---------------

Ide o najväčšiu oblasť nepretržitého piesku na svete. Zaberá viac ako jednu štvrtinu Saudskej Arábie. Na západe nadmorská výška dosahuje až 610 m s jemným pieskom, zatiaľ čo na východe klesá na 180 m s piesočnými dunami. Piesok je červeno-oranžovej farby v dôsledku prítomnosti živca. 

Kry na púšti

Podmienky na život
------------------

Púšť Ar-Rub al-Chálí sa považuje za jednu z najsuchších oblastí na svete, prakticky je neobývaná a ani celkom preskúmaná. Priemerný počet zrážok za rok je menej ako 3 cm. Denná maximálna teplota môže byť od 47 °C do 56 °C. Počas noci teplota klesne. Na vrcholkoch hôr (nad 3000 m. n. m.) je teplota nižšia, len okolo 19 °C. Prehánky tu môžu spadnúť niekedy až raz za 10 rokov. Najúrodnejšie obdobie je od mája do októbra, kedy monzúnové dažde prinesú dostatok vlahy pre rastliny. Vďaka týmto podmienkam tu žijú iba zvieratá prispôsobené týmto podmienkam: škorpióny, hlodavce, oryxy, hyeny, šakaly, medojedy a púštne gazely. Z rastlinstva hlavne kry a palmy, ale aj opuncie a mliečne rastliny. 

Púšť na mape

Obyvatelia
----------

Po niekoľko storočí sem prichádzali beduíni, ktorý mali ako jediní schopnosť prežiť v tejto vyprahnutej oblasti. V súčasnosti sa niektorí beduíni usadili v mestách, kým iní stále udržujú tradičný nomádsky život v stanoch. Beduíni v Saudskej Arábií žijú z mäsa a mlieka z nimi vypestovaných domácich zvierat - ovce, kozy a ťavy. Na dopravu používajú mulice, miešancov koní a oslov.

Nerastné suroviny
-----------------

V roku 1948 objavili obrovské nálezisko ropné pole v Saudskej Arábii pod názvom Al-Gawar. Na severovýchode púšte sa nachádza ďalšie ropné pole Šejba.

Referencie
----------

1. ↑  Peter Vincent. *Saudi Arabia: an environmental overview*. [s.l.] : Taylor & Francis, 2008. Dostupné online. ISBN 978-0-415-41387-9. S. 141.

Iné projekty
------------

Commons
* Spolupracuj na Commons Commons ponúka multimediálne súbory na tému **Ar-Rub’ al-Chálí**

Zdroj
-----

*Tento článok je čiastočný alebo úplný preklad článku Rub' al Khali na anglickej Wikipédii.*
**Rafał Wojaczek** (\* 6. december 1945, Mikołów, Poľsko - † 11. máj 1971, Vroclav) bol jeden z najvýznamnejších poľských básnikov druhej polovice dvadsiateho storočia.

Začal študovať poľskú filológiu na Jagelovskej univerzite v Krakove, štúdiá prerušil a presťahoval sa do Vroclavu, kde vystriedal viacero zamestnaní. Čoraz častejšie sa utápal v alkohole a depresiách, viackrát sa pokúsil o samovraždu. Istý čas sa liečil na psychiatrickom nemocničnom oddelení.

Svoje pocity opísal v krátkej próze *Sanatórium*. Debutoval básnickou zbierkou *Sezóna* (1969), ktorú poľská kritika značne ocenila. Okrem toho vydal zbierku *Iná rozprávka* (1970). O rok neskôr zomrel na predávkovanie liekmi. Po jeho smrti vyšli ešte tri zbierky poézie – *Ktorý nebol* (1972), *Nekonečná krížová výprava* (1972) a *Zvyšok krvi* (1999). V slovenskom preklade vo vydavateľstve Pectus vyšla kniha *Listy mŕtvemu* (2009), ktorá je reprezentatívnym výberom básní z celej Wojaczkovej tvorby. Nachádzajú sa v nej básne zo všetkých piatich básnických zbierok. V poslednej časti *Na smiech a výsmech Boha* sú verše z básnikovej pozostalosti, buď pripravované na vydanie samotným autorom, alebo odsunuté cenzúrou z predošlých zbierok.

Externé odkazy
--------------

* Rafał Wojaczek

Autoritné údaje: * abART: 135346
* BnF: 120077451
* GND: 119349221
* ISNI: 0000 0000 7140 3676
* LCCN: n86839051
* NK ČR: js2005269343
* VIAF: 4940936
* WorldCat: lccn-n86839051
*Dva kočiare* (Claude Gillot, 1707)
**Claude Gillot** (\* 28. apríl 1673, Langres, Francúzsko – † 4. máj 1722, Paríž) bol francúzsky maliar a dizajnér; bol známy aj ako učiteľ Antoina Watteaua a Nicolasa Lancreta.

Tvorba
------

Preslávil sa najmä tým, že sa ako prvý odklonil od pompézneho štýlu Ľudovíta XIV. aby mohol dôsledne využiť svoju fantáziu. Vo svojich mytologických obrazoch začal nahrádzať klasických gréckych bohov satyrmi, komediantmi a ďalšími postavami z francúzskych a talianskych divadiel, a jeho hravé mytologické krajimaľby si rýchlo získali uznanie a obľubu u verejnosti. V jeho šľapajach potom pokračoval i jeho žiak Antoine Watteau, ktorý ho rýchlo prekonal, a aj vďaka tomu sa Gillot začal venovať inej oblasti umenia – rytectvu. Okrem toho sa jeho meno tiež úzko spája s operou a divadlom, kde sa preslávil ako scénograf a autor kostýmov.

Dielo
-----

### Maľby

* Panova slávnosť
* Bakchova slávnosť

### Rytiny

* Dianina slávnosť prerušená saryrmi
* Saryrovia a bakchantky oslavujú Bakcha
* Lesní bohovia a nymfy oslavujú Pana

Autoritné údaje: * abART: 58994
* BnF: 135384750
* GND: 104310499
* ISNI: 0000 0001 2277 7433
* LCCN: nr93039721
* NK ČR: ola2010577471
* ULAN: 500115197
* VIAF: 27335846
* Web umenia: 3116
* WorldCat: lccn-nr93039721
**Chlórbenzén** je bezfarebná horľavá aromatická organická zlúčenina. Najčastejšie sa používa ako rozpúšťadlo a prekurzor na výrobu mnohých chemikálií.

Využitie
--------

Chlórbenzén sa využíva najmä pri výrobe herbicídov, farbív a gumy. Kvôli svojej vysokej teplote varu sa využíva ako rozpúšťadlo pri mnohých laboratórnych aj priemyselných procesoch.

Priemyselne sa taktiež vo veľkých množstvách nitruje na 2-chlórnitrobenzén a 4-chlórnitrobenzén, ktoré sa oddeľujú. Z nitrochlórbenzénu sa dá ďalej pripraviť nitrofenol pomocou hydroxidu sodného, nitroanizol pomocou metoxidu sodného a nitroanilín pomocou amoniaku.

V minulosti sa častokrát používal aj pri výrobe rôznych pesticídov, najmä DDT. To sa pripravuje reakciou chlórbenzénu s trichlóracetaldehydom.

Okrem toho bol v minulosti využívaný ako hlavný zdroj fenolu, ktorý sa z neho pripravoval reakciou s taveninou hydroxidu sodného. Reakcia prebiehala pri 350 °C a ako vedľajší produkt vznikal chlorid sodný:

C6H5Cl + NaOH → C6H5OH + NaCl

Príprava
--------

Príprava chlórbenzénu bola prvý krát popísaná v roku 1851. Pripravuje sa chloráciou benzénu, aby sa však predišlo naviazaniu viacerých atómov chlóru, treba použiť vhodný katalyzátor, v tomto prípade ide o Lewisovu kyselinu, ako napríklad chlorid železitý alebo chlorid sírnatý. Ako vedľajší produkt pri tejto reakcii vzniká chlorovodík.

Referencie
----------

1. 1 2  Chlorobenzene NIOSH (po anglicky)
2. 1 2  Chlorinated Benzenes and Other Nucleus‐Chlorinated Aromatic Hydrocarbons Ullmann's Encyclopedia of Industrial Chemistry (po anglicky)
Súradnice: 48°08′35″S 17°08′00″V﻿ / ﻿48,143049°S 17,133232°V﻿ / 48.143049; 17.133232

Klingerova kolónia v roku 2017
**Klingerova kolónia** je bývalá obytná štvrť v Bratislave v mestskej časti Ružinov v priestore ulíc Valchárska, Plátennícka a Súkennícka. Tvorili ju tri trojpodlažné bytové domy a súbor rodinných domčekov.

Neďaleko bola textilná továreň na spracovanie juty, nazývaná „Klingerka", ktorá sa nachádzala na pozemku lemovanom dnešnými ulicami Továrenská, Karadžičova, Čulenova a Bottova. Založil ju v rokoch 1888-9 Henrich Klinger. Vyrábali sa v nej tapety, koženka, voskové plátno, vrecia a podobne. Fabrika zamestnávala až 1000 robotníkov a stála na území dnešného Starého Mesta.

Literatúra a pramene
--------------------

* Flekr, M.: *Vznik a rozvoj a perspektívy textilného priemyslu v Bratislave* (In. Technické pamiatky Bratislavy, Zborník MSPSOP 8, 1985)
* Obuchová, V.: *Priemyselná Bratislava* (BA 2009)
* *Mapa Bratislavy z r. 1940* – original AMB Bratislava (kópia - archív MÚOP)

Referencie
----------

1. 1 2  PhDr. Jana Hamšíková. *Evidenčný list pamätihodnosti mesta RUZ-2-6* [online]. apríl 2010. Dostupné online.

Zdroj
-----

* Evidenčný list pamätihodnosti mesta RUZ-2-6
**Trhová rovnováha** (angl. market equilibrium, E) je stav, kedy sa dopyt (spravidla agregátny) rovná ponuke (spravidla agregátnej). Inými slovami je to stav, keď dobrovoľne ponúkané množstvo tovaru sa rovná dobrovoľne dopytovanému množstvu. 

Cena pri trhovej rovnováhe sa nazýva *rovnovážna cena*, množstvo pri trhovej rovnováhe sa nazýva *rovnovážne množstvo*. Podstatná je rovnovážna cena, pretože samozrejme kupujúci a predávajúci (spravidla) vzájomne nezľaďujú svoje úmysly cez diskusie o množstve výroby, ale cez vzájomnú (ne-)akceptáciu cien. Rovnovážna cena je teda cena, pri ktorej sa ponúkané (spravidla agregátne) množstvo tovaru rovná požadovanému (spravidla agregátnemu) množstvu tovaru. Nevzniká teda ani nedostatok, ani prebytok – preto hovoríme, že vzniká rovnováha.

V teoreticky ideálnom (a prakticky veľmi zriedkavom) prípade, že by vládla trhová rovnováha, by sa trhová cena (= cena, ktorá je výsledkom skutočne daného vzťahu dopytu a ponuky) rovnala rovnovážnej cene. 

V skutočnosti sa však dopyt a ponuka nerovnajú (sú v nerovnováhe) a hoci majú vždy prirodzenú tendenciu dostať sa do rovnováhy, rovnováha je výnimočná a krátkodobá. Neustále sa spravidla odohráva nasledujúca „hra" vyplývajúca z tzv. Zákona klesajúceho dopytu a rastúcej ponuky: Čím je cena na trhu vyššia, tým viac výrobcov prichádza na trh a chce svoj tovar predať (čiže rastie ponuka). Dopyt však v tomto prípade klesá, lebo kupujúci nemá záujem kupovať tovar za vysoké ceny. Keď je cena tovaru nízka, klesá aj ponuka tovaru, dopyt po tovare stúpa.
Výzdoba mešity Wazir khan v Pakistane
**Arabeska** je plošný dekoratívny prvok zložený z rastlinných motívov (lístie, poplazy rastlín). Dekorácie sú často zložité a hravé. Geometrické vzory sú preloženými vlnitými čiarami. Tie úplne pokrývajú povrch so kľukatými líniami a špirálami. Ľudský motív sa nepoužíva.

Dejiny
------

Prvé arabesky sú známe už z čias antického Grécka, tieto relatívne komplikované vzory sa objavujú v tzv. helenistickom umení vo forme ornamentov na vlysoch.

V období talianskej renesancie, kedy prišli opäť do módy rôzne antické motívy, sa tieto dekoratívne motívy opäť vrátili do európskeho výtvarného umenia. Nemecká a holandská výtvarná škola k ním neskôr pridala ďalšie sprievodné motívy – hlavy, masky a pod. V období rokoka sa potom arabeska opäť vrátila najmú na štukoch.

Španielska Alhambra obsahuje viaceré zachovalé arabesky.

Islamské umenie
---------------

Arabeska sa tiež objavuje v islamskej architektúre, kde je označovaná aj ako **mareska**, podľa jej maurského pôvodu, oproti európskym arabeskám pôsobia mierne naturalisticky.

Referencie
----------

1. 1 2  AMBROSE, Gavin; HARRIS, Paul; STONE, Sally. *The Visual Dictionary of Architecture*. [s.l.] : AVA Publishing, 2008. 288 s. ISBN 978-2-940373-54-3. S. 39.

Iné projekty
------------

Commons
* Spolupracuj na Commons Commons ponúka multimediálne súbory na tému **Arabeska (architektúra)**

Zdroj
-----

*Tento článok je čiastočný alebo úplný preklad článku Arabeska (architektura) na českej Wikipédii.*
Súradnice: 48°09′22″S 17°06′05″V﻿ / ﻿48,156165°S 17,101293°V﻿ / 48.156165; 17.101293

Horná časť Hlbokej cesty
**Hlboká cesta** je ulica v Bratislave v Starom Meste. Jej horná časť je vysekaná v skale a táto je neprejazdná pre motorovú dopravu.

História
--------

Hlboká cesta nesie svoje pomenovanie už od 15. storočia, kedy sa ulica volala Tieffen Weg. Z roku 1493 pochádza prvá zmienka o kameňolome, kamene z neho sa používali na stavbu mestských hradieb a domov.

Počas morovej epidémie v roku 1713 do okolia Hlbokej cesty utieklo mnoho ľudí z mesta, kde sa šírila nákaza, ktorí tak premenili pôvodne gaštanový les v okolí na upravenú krajinu. Na znak vďaky, že prežil, dal J. G. Lauermann po morovej epidémii postaviť kaplnku sv. Petra pod Kalváriou. Druhú kaplnku Panny Márie Snežnej postavil na mieste dnešného rovnomenného kostola nad kameňolomom. V mieste niekdajšieho kameňolomu bola v roku 1889 grófkou Gabrielou Szápáryovou založená Lurdská jaskyňa, ktorá bola inšpirovaná grófkinou návštevou francúzskych Lúrd.

V okolí cesty sa nachádzali aj dva pramene, ktoré sa využívali pre mestský vodovod. V roku 1842 sa na Hlbokej ceste spomína mariánsky kúpeľ (Marienbad, Máriafürdő), ktorý opísali ako "zábavné zariadenie s tancom a hudbou". Vo vodách mariánskeho kúpeľa však neboli žiadne liečivé látky a tak bol zrušený. Nachádzal sa na dnešnej Nekrasovovej ulici.

V 18. storočí sa na okolitých svahoch nachádzali vinice a preto tu postupne vznikol vinársky podnik Palugyay alebo podniky Lenárd a Laban, ktoré mali pivnice na výrobu šampanského.

V roku 1900 bol na ulici otvorený sirotinec, ktorý je dnes kultúrnou pamiatkou a slúži ako základná škola Hlboká.

Hlboká cesta kedysi siahala od Šancovej až po dnešnú Brniansku ulicu, no neskôr bola rozdelená a zvyšný úsek od krčmy Funus dostal názov Ulica Prokopa Veľkého.

Významné objekty
----------------

* Sirotinec, teraz ZŠ Hlboká Bratislava
* Hlboká cesta 2 - budova Slovenskej obilnej spoločnosti postavená v rokoch 1941 teraz Ministerstvo zahraničných vecí a európskych záležitostí Slovenskej republiky, predtým ÚV KSS
* vinársky podnik Palugyay - Paluďaiho palác na Pražskej ulici 1 je pešo prístupný z Hlbokej
* Kostol Panny Márie Snežnej, Na Kalvárii 10
* Lurdská jaskyňa
* Budova bývalej ortopedickej kliniky na rohu ulíc Hlboká a Boženy Němcovej

Blízke ulice
------------

* Štefánikova ulica
* Šancová ulica
* Pražská ulica
* Križkova ulica
* Ulica Fraňa Kráľa
* Sokolská ulica
* Čapkova ulica
* Urbánkova ulica
* Schillerova ulica
* Havlíčkova ulica
* Ulica Prokopa Veľkého

Referencie
----------

1. ↑   *Z kliniky na Hlbokej bude bytový dom | Bratislavské noviny* [online]. www.bratislavskenoviny.sk, [cit. 2020-10-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Hlboká cesta (Bratislava)**
**Hlboký potok** je potok na Pohroní, na rozhraní okresov Banská Bystrica a Zvolen. Je to pravostranný prítok Hučavy, meria 3,9 km a je tokom VI. rádu.

Tečie vo Zvolenskej kotline, kde pramení v podcelku Zvolenská pahorkatina južne od obce Hrochoť, v lokalite Pod hrádkom, v nadmorskej výške približne 568 m n. m. Najprv tečie juhozápadným smerom lokalitou Pod hrádkom, následne sa stáča a pokračuje severojužným smerom. Z pravej strany priberá prítok z lokality Hlboká, prechodne sa stáča juhojuhovýchodným smerom a vstupuje do Slatinskej kotliny. Znovu tečie severojužným smerom a na okraji obce Očová, v lokalite Dvorisko, sa v nadmorskej výške cca 425 m n. m. vlieva do Hučavy.

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2022-04-15]. Dostupné online.
2. ↑   *Mapový portál HIKING.SK* [online]. Denník N, [cit. 2022-04-15]. Dostupné online.

  


| * z
* d
* u
Vodné toky v povodí **Zolnej** |
| --- |
| *Zolná* → *Slatina* → *Hron* → *Dunaj* |
| Bečovský potok · Biely potok · Čierny jarok · Hlboký potok · Hrochotský potok · **Hučava** · Javorový potok · Kalinovec · Koncový potok · Kráľova voda · Kyslinky · Lavička · Lažteky · Lieskovský potok · Lovné · Lukovský potok · Malá Zolná · Očovka · Piačkov potok · Poliansky · Potôčik · Sebedínsky potok · Teplička · Vladárka · Zlatý potok · **Zolná** · Zolnica · Žiarsky potok |
**Chlóretán** alebo **monochlóretán** (starší názov **etylchlorid**) je chemická zlúčenina kedysi vo veľkom používaná pri výrobe tetraetylolova, aditíva benzínu. Je to bezfarebný, horľavý plyn alebo schladená kvapalina so slabou sladkou vôňou.

Výroba
------

Chlóretán sa vyrába reakciou eténu a chlorovodíku s katalyzátorom chloridom strieborným pri teplotách od 130 – 250 °C. Za týchto podmienok vzniká chlóretán podľa tejto chemickej rovnice:

C2H4 + HCl → C2H5Cl
Kedysi sa chlóretán tiež vyrábal z etanolu a kyseliny chlorovodíkovej alebo z etánu a chlóru, ale tieto spôsoby sú neekonomické. Malé množstvo chlóretánu je vyrobené ako vedľajší produkt výroby polyvinylchloridu.

Použitie
--------

Používa sa ako lokálne anestetikum a v organickej syntéze ako alkylačné činidlo. Chlóretán je silný narkotizačný prostriedok, pri koncentrácii 3 – 4% vdychovanej zmesi nastupuje chirurgické štádium narkózy. Narkóza nastupuje do 3 minút, prebudenie nastupuje rýchlo.
V súčasnosti sa pri narkóze používa zriedka, hlavne pri veľmi krátkych chirurgických zákrokoch, alebo pri miestnom umŕtvení kože.

Iné projekty
------------

Commons
* Spolupracuj na Commons Commons ponúka multimediálne súbory na tému **Chlóretán**